ફેક્ટરીમાં વપરાશમાં લેવાતાં રસાયણોનું પ્રમાણ જોઈએ તો દર મહિને ફિનોલ ૬૬૦ મેટ્રિક ટન, ફોર્માલ્ડીહાઇડ ૯૮૦ મેટ્રિક ટન, મિથેનોલ ૧૫૦ મેટ્રિક ટન, કોસ્ટીક ૬ મેટ્રિક ટન, એસેટિક એસિડ ૬ મેટ્રિક ટન, મેલેમાઇન ૨૮૦ મેટ્રિક ટન અને યુરિયા ૨૦૦ મેટ્રિક ટન વપરાશે. ફેક્ટરીમાં રોજનું ૪૬ હજાર લિટર પાણી વપરાશે. ફેક્ટરી રોજ ૧૯ હજાર લિટર કેમિકલવાળું ગંદું પાણી કાઢશે. જે ભૂગર્ભના પાણીને પ્રદૂષિત કરશે. દહેગામના સામાજિક કાર્યકર વીનુભાઈ અમીન આ ફેક્ટરીનો વિરોધ કરી રહ્યા છે. વીનુભાઈ કહે છે, “આ ઉપરાંત કંપની દરરોજનો ૮ મેટ્રિક ટન કોલસાનો ઉપયોગ કરશે. જેના ધુમાડાથી આસપાસનાં ગામોની ખેતીને અસર થશે. કંપનીએ ઘન કચરાનો નિકાલ કરવા કોઈ જોડાણ કર્યું નથી જેથી આ કચરો ગમે ત્યાં નાખવામાં આવશે.